**Amber Food grupė** – lietuviško kapitalo uždara akcinė bendrovė, valdanti virš 50 restoranų visoje Lietuvoje. Veikia nuo 1994 m. yra tapusi viena didžiausių maitinimo paslaugas teikiančių įmonių grupių Baltijos šalyse. Įmonės akcijas valdo Amber Food vadovas Gediminas Balnis. Iki 2022 m. gegužės tarp akcininkų buvo ir bendrovė „Deltos investicijos", priklausanti Visvaldui Matijošaičiui.

Antrinės įmonės
---------------

Amber Food grupei priklauso:

* „Beer Garden"
* „Charlie Pizza"
* „EatSUSHI"
* „Grill Terrace"
* „Guacamole"
* „Katpėdėlė"
* „La Crepe"
* „Lunch up"
* „Manami"
* Viešbutis ir restoranas „Metropolis"
* „Mollusca"
* „Skonis"
* „Sugamour"
* „WOKout"

Iki 2022 m. kovo 1 d. Amber Food administravo restoranų tinklą „Carskoje Selo".

Kritika
-------

2022 m. vasario pabaigoje prasidėjus Rusijos invazijai į Ukrainą, Amber Food sulaukė kritikos dėl sąsajų (per akcininką Visvaldą Matijošaitį) su veiklos Rusijoje nenutraukiančia „Vičiūnų grupe". Kovo pabaigoje maisto išvežiojimo paslaugas teikiančios įmonės „Wolt" ir „Bolt" pašalino Amber Food grupės restoranus iš savo sistemų, tačiau gavusios patikinimą, kad veikla Rusijoje nutraukiama, bendradarbiavimą su restoranais atnaujino. Balandžio mėnesį paaiškėjus, kad „Vičiūnų grupė" Rusijoje veiklą tęs dar kelis mėnesius, balandžio 12 d. Kaune buvo surengtas protestas prie restorano „Charlie Pizza", o balandžio 20 d. platesnio masto akcija prie daugelio Amber Food grupės restoranų. Tą pačią dieną „Wolt" ir „Bolt" dar kartą pašalino restoranus iš savo platformų. Amber Food grupės vadovas Gediminas Balnis pavadino kritiką „politikavimu" ir kenkimu Lietuvos įmonėms, kuriose įdarbinti nuo karo pabėgę ukrainiečiai.

2022 m. gegužės 31 d. Gediminas Balnis perpirko su V. Matijošaičiu siejamų įmonių kontroliuojamas akcijas ir tapo vieninteliu Amber Food akcininku. Atsižvelgiant į tai, buvo atnaujintas bendradarbiavimas su „Wolt" ir „Bolt Food" platformomis.

Šaltiniai
---------

1. ↑  Į restoranus po truputį sugrįžta lankytojai, netrūksta ir užsieniečių, BNS, 2020-05-28
2. ↑  EDI sprendimas „Amber Food grupės" restoranuose, Edisoft, 15/10/2018
3. ↑  G. Balnis užbaigė „Amber Food" restoranų grupės akcijų išpirkimo sandorį, Verslo Žinios, 2022-05-31
4. ↑  „Amber Food" grupės pelnas pernai mažėjo 2,3 karto iki 535 tūkst. eurų, delfi.lt, 2021-06-25
5. ↑  Visvaldo Matijošaičio įmonė įsigijo legendinį Kauno „Metropolį", 15min.lt, 2017-10-17
6. ↑  Vilniuje nebeliko prekinio ženklo „Carskoje Selo", delfi.lt, 2022-03-01
7. ↑  „Wolt" ir „Bolt food" nutraukė bendradarbiavimą su „Amber Food" grupe, delfi.lt, 2022–04–20
8. ↑  Dainius Matijošaitis: skubotas pasitraukimas iš Rusijos sužlugdytų visą „Vičiūnų grupę", lrt.lt, 2022–04–14
9. ↑  Prie „Charlie Pizza" restorano Kaune surengtas protestas: nori būti sotus – perlipk kūną, 15min.lt, 2022–04–12
10. ↑  Aktyvistai ragina neiti į „Amber Food" tinklo restoranus: dalis atėjusiųjų pavalgyti apsigalvojo, lrt.lt, 2022–04–20
11. ↑  „Wolt" ir „Bolt Food" platformose nebeliko V.Matijošaičio netiesiogiai valdomų restoranų, 15min.lt, 2022–04–20
12. ↑  „Amber Food" vadovas apie „Wolt" ir „Bolt Food" sprendimą: jie atima iš ukrainiečių duoną, lrt.lt, 2022–04–20
13. ↑  „Amber Food" restoranų grupė sugrįžo į „Wolt" ir „Bolt Food" platformas, Verslo Žinios, 2022-06-16